Deklaracija Sveta in predstavnikov vlad držav članic, ki so se sestali v okviru Sveta

z dne 28. junija 2001

o boju proti rasizmu in ksenofobiji na internetu z okrepitvijo dela z mladimi

(2001/C 196/01)

Evropska Unija je ustanovljena na načelih svobode, demokracije, spoštovanja človekovih pravic, temeljnih svoboščin in pravne države. Raznolikost in tolerantnost sta demokratični vrednoti, ki ju soglasno priznavajo in spoštujejo v vseh državah članicah.

Protidemokratični vplivi izrabljajo internet, da sporočajo in razširjajo svoja sporočila o rasizmu, ksenofobiji ter ostalih izrazih nestrpnosti, pri čemer se okoriščajo z dejstvom, da so mladi Evrope pogosti uporabniki interneta. Pobudo, podjetnost, ustvarjalnost in socialno solidarnost mladih je treba izkoristiti za ukrepanje proti tem protidemokratičnim stališčem na internetu, kjerkoli se pojavijo.

Evropa se mora bojevati proti vsem oblikam rasizma, ksenofobije in podobnim izrazom nestrpnosti na lokalni, državni, evropski ter svetovni ravni.

Zato:

SVET IN PREDSTAVNIKI VLAD DRŽAV ČLANIC, KI SO SE SESTALI V OKVIRU SVETA:

- POZDRAVLJAJO sporočilo Evropske komisije z naslovom "Ustvarjanje varnejše informacijske družbe z izboljšanjem varnosti informacijskih infrastruktur in bojem proti računalniškemu kriminalu (Evropa 2002)" ter posebej pozdravljajo pobudo Evropske komisije, da preuči obseg ukrepanja proti rasizmu in ksenofobični dejavnosti na internetu;

- POUDARJAJO pomen in odgovornost šol, drugih ustreznih institucij ter mladinskih organizacij pri spodbujanju neposrednega sodelovanja mladih pri razvijanju demokratičnih vrednot ter pri ustvarjanju možnosti za pospeševanje demokracije, človekovih pravic in strpnosti;

- POUDARJAJO potrebo po pojasnjevanju sedanje zakonodaje mladim v zvezi z objavo in širjenjem rasističnih in ksenofobičnih gradiv na internetu ter pomena kritičnega ocenjevanja gradiv na spletu, pri čemer je treba poudarjati pomen šol, drugih ustreznih institucij ter organizacij pri takem pojasnjevanju;

- POUDARJAJO potrebo po vključevanju in izobraževanju vseh, ki delajo z mladimi, da se povečata zavest in razumevanje problemov, povezanih z nestrpnostjo, ter njihova sposobnost uporabe demokratičnih vrednot pri delu z mladimi;

- POUDARJAJO pomen in potrebo po izmenjavi izkušenj in informacij med državami članicami s spodbujanjem razvoja obstoječih programov, omrežij in institucij, kot je Evropski nadzorni center za rasizem in ksenofobijo, in z vključevanjem organov oblasti na državni in lokalni ravni ter tudi profesionalcev, da bi razvili najboljšo prakso na tem področju in izdelali akcijski načrt Skupnosti za podporo varnejši uporabi interneta;

- POUDARJAJO, da si je treba prizadevati, da bi izkoristili pobude in ustvarjalnost mladih z namenom, da se zavračajo in preprečujejo rasizem, ksenofobija ter sorodni izrazi nestrpnosti, ki jih najdemo na spletu;

- POUDARJAJO potrebo po spodbujanju ponudnikov internetnih storitev s sedežem v Uniji, da javnosti omogočijo prijavo rasističnih in ksenofobičnih vsebin, na katere naletijo na internetu;

- POUDARJAJO potrebo po spodbujanju sodelovanja med ponudniki internetnih storitev — to so ponudniki dostopa in spletni gostitelji — ter policijskimi in pravosodnimi oblastmi v državah članicah z namenom boja proti rasističnim in ksenofobičnim gradivom na internetu.

--------------------------------------------------